આપણે ક્યારેય લગ્ન બાહ્ય સંબંધો વિશે ચર્ચા કરવાનું યોગ્ય નથી સમજતા. મોટેભાગે આ વિષય ફિલ્મો, ટીવી ધારાવાહિકમાં કે સમાચાર-ગોસિપમાં આવે ત્યારે ટીકા કરીએ છીએ. અરરરરર..... જુઓ તો કેવું થયું એ કહીને રહી જઈએ છીએ. ને જો ચર્ચા થાય ત્યારે પણ ઉપરછલ્લી જ થાય. કારણ કે કોઈ પોતાના પ્રયત્નોની કે અનુભવોની વાત નહીં કહે. ચર્ચામાં પણ સામાન્યપણે કહેવાશે કે ભારતમાં પશ્ર્ચિમ જેવું નહીં કે અમેરિકા જેવું નહીં. અહીંયા આ બધું આવ્યું તે ય વેસ્ટર્ન કલ્ચરની દેખાદેખી, અહીંયા તો કેટલીય પંચાત થાય ગામમાં રેવું ય ભારે પડે, સમાજ પણ તરછોડે વગેરે કહેનારને સાંભળનાર બન્ને આ શબ્દોની પોકળતા જાણતા હોય છે. વિશ્ર્વભરમાં દર ત્રણમાંથી એક પુરુષ લગ્નબાહ્ય સંબંધો ધરાવે છે તો દર ચારમાંથી એક સ્ત્રી લગ્નબાહ્ય સંબંધો ધરાવે છે. ભારત હોય કે કોઈપણ દેશ હોય સ્ત્રી-પુરુષને વાત કરવાની કે મળવાની શક્યતા હોય ત્યાં આકર્ષણનું વૃક્ષ દેખાશે જ અને તેના ફળ ખાવા લલચાવશે. પહેલાં ઘરમાં, સંબંધીઓમાં અને ગામની જ વ્યક્તિઓ સાથે આવા સંબંધો રચાતા. મારી હેલ ઉતારો રાજ.... કહેણનો અર્થ છે કે જ્યારે કોઈ સ્ત્રી પુરુષના પ્રેમમાં પડે ત્યારે કૂવેથી પાણી ભરીને પુરુષના ઘર આગળ આવી ઊભી રહેને પેલો પુરુષ સ્ત્રીના માથેથી બેડું ઊતારે તો પેલી સ્ત્રી પુરુષના ઘરમાં બેસી જાય.નહીં તો પાછી વળી જાય. આમાં સ્ત્રી અને પુરુષ બન્ને પરિણીત હોય અને લગ્નબાહ્ય સંબંધ ઈચ્છતા હોય એવું પણ અનેકવાર બનતું કે પછી પુરુષ પરિણીત હોય અને સ્ત્રી કુંવારી હોય કે પછી તેનાથી વિપરીત હોય. નાતરે જવું શબ્દ પણ છે. તેમાં પરિણીત સ્ત્રી ઘર-વર-છોકરા છોડી બીજા પુરુષના ઘરે રહેવા લાગે ત્યારે નાતરે ગઈ એવો રૂઢિ પ્રયોગ થતો હોય છે. અમારા જ ગામમાં આવો પ્રસંગ બન્યો હોવાનું મેં બાળપણમાં સાંભળ્યું છે.